CELEX: 
Language: lv
Date: 2022-03-08 00:00:00
Title: KOMISIJAS ĪSTENOŠANAS REGULA (ES) /.. ar ko groza Īstenošanas regulu (ES) 2018/2066 (2018. gada 19. decembris) par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK

KOMISIJAS ĪSTENOŠANAS REGULA (ES) …/..
            
            
               (8.3.2022)
            
            
               ar ko groza Īstenošanas regulu (ES) 2018/2066 (2018. gada 19. decembris) par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Direktīvu 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK
                  1
               , un jo īpaši tās 14. panta 1. punktu,
            
            
               tā kā:
            
            
               (1)Komisijas Īstenošanas regula (ES) 2018/2066
                  2
                paredz noteikumus par monitoringu un ziņošanu par siltumnīcefekta gāzu emisijām, kas rodas no darbībām, uz kurām attiecas Direktīva 2003/87/EK, un jo īpaši par emisijām no biomasas. Minētā regula ar Komisijas Īstenošanas regulu (ES) 2020/2085
                  3
                tika grozīta, lai noteikumus par emisijām no biomasas saskaņotu ar Direktīvas (ES) 2018/2001
                  4
                noteikumiem, jo īpaši attiecībā uz relevantajām definīcijām un biomasas izmantošanas ilgtspējas un siltumnīcefekta gāzu emisiju aiztaupījuma kritērijiem. Pēc minēto grozījumu pieņemšanas noteikumus par biomasas izmantošanas ilgtspējas un siltumnīcefekta gāzu emisiju aiztaupījuma kritērijiem piemēro no 2022. gada 1. janvāra.
            
            
               (2)Ilgtspējas un siltumnīcefekta gāzu emisiju aiztaupījuma kritēriji darbībām, uz kurām attiecas Direktīva 2003/87/EK, ir jāpiemēro, lai nodrošinātu sadedzināšanai izmantoto biodegvielu, bioloģisko šķidro kurināmo un biomasas kurināmo/degvielu ilgtspēju un ieguldījumu Savienības klimata un vides mērķu sasniegšanā. 
            
            
               (3)Aug izpratne, ka bioenerģijas rīcībpolitikas ir jāsaskaņo ar citiem vides mērķiem un ka ir jānodrošina taisnīga piekļuve biomasas izejvielu tirgum, jo tas veicinātu tādu inovatīvu biobāzētu risinājumu izstrādi, kam ir augsta pievienotā vērtība, un palīdzētu attīstīties ilgtspējīgai aprites bioekonomikai. Tāpēc dalībvalstīm būtu jāņem vērā pieejamais ilgtspējīgas biomasas piedāvājums enerģētiskām un neenerģētiskām vajadzībām un valsts meža oglekļa piesaistītāju un ekosistēmu uzturēšana, kā arī aprites ekonomikas un biomasas kaskādveida izmantojuma principi un atkritumu hierarhija, ko nosaka Eiropas Parlamenta un Padomes Direktīva 2008/98/EK par atkritumiem
                  5
               . Savienības emisijas kvotu tirdzniecības sistēmas (ETS) mērķis ir siltumnīcefekta gāzu emisiju mazināšanas ziņā palīdzēt sasniegt Savienības klimata pārmaiņu mazināšanas mērķus. Virzoties uz šo mērķi, ir būtiski veicināt arī plašāku vides mērķu sasniegšanu un jo īpaši biodaudzveidības zuduma novēršanu, ko negatīvi ietekmē netiešā zemes izmantojuma maiņa, kas saistīta ar noteiktu biodegvielu, bioloģisko šķidro kurināmo un biomasas kurināmo/degvielu ražošanu. Ņemot vērā, ka tikmēr, kamēr ilgtspējas kritēriji nebūs īstenoti pilnīgi, visai ETS aptvertajai biomasai piemēros nulles likmi, dalībvalstis saskaņā ar Līgumā noteikto principu “piesārņotājs maksā” tiek mudinātas izmantot savā rīcībā esošos tirgus instrumentus un rīkus, piemēram, nodokļus, un nodrošināt atturēšanu no neilgtspējīgas biomasas izmantošanas ETS nozarēs, lai izvairītos no negatīvas ietekmes uz vidi.
            
            
               (4)Dalībvalstīm Direktīva (ES) 2018/2001 bija jātransponē līdz 2021. gada 30. jūnijam. Direktīvas transponēšana daudzās dalībvalstīs vēl nav pabeigta.
            
            
               (5)Direktīvā (ES) 2018/2001 ir paredzēts pieņemt vairākus deleģētos un īstenošanas aktus, ar kuriem tiktu īstenoti biomasas ilgtspējas un siltumnīcefekta gāzu emisiju aiztaupījuma kritēriji. Dažu šo tiesību aktu pieņemšana ir aizkavējusies. 
            
            
               (6)Direktīvas (ES) 2018/2001 mērķis ir stiprināt brīvprātīgu starptautisku un nacionālu sertificēšanas shēmu lomu tajā, ka atbilstība ilgtspējas un siltumnīcefekta gāzu emisiju aiztaupījuma kritērijiem tiek verificēta saskaņoti. Dalībvalstis var arī izveidot nacionālas sertificēšanas shēmas. Tiklīdz būs pieņemti Direktīvā (ES) 2018/2001 paredzētie deleģētie un īstenošanas akti, minētajās sertificēšanas shēmās izmantotās metodikas būs jāatjaunina. Turklāt verificētāji ir jāapmāca. 
            
            
               (7)Lai nodrošinātu grodu, efektīvu un saskaņotu īstenošanu, tiek uzskatīts par nepieciešamu un samērīgu atlikt Īstenošanas regulā (ES) 2018/2066 noteikto ilgtspējas un siltumnīcefekta gāzu emisiju aiztaupījuma kritēriju piemērošanu biodegvielām, bioloģiskajiem šķidrajiem kurināmajiem un biomasai. Viens kalendārais gads ir pietiekami ilgs laiks, lai pieskaņotos ETS gada atbilstības ciklam.
            
            
               (8)Šī regula arī mazina ekonomisko nenoteiktību operatoriem, kuri darbībās, uz kurām attiecas Direktīva 2003/87/EK, sadedzināšanai izmanto biodegvielas, bioloģiskos šķidros kurināmos un biomasas kurināmos/degvielas; paredzams, ka sertificēšanas shēmas pilnībā sāks darboties 2022. gada laikā.
            
            
               (9)Tāpēc Īstenošanas regula (ES) 2018/2066 būtu attiecīgi jāgroza.
            
            
               (10)Kamēr nav pieņemti Direktīvas (ES) 2018/2001 īstenošanai vajadzīgie noteikumi, no 2022. gada 1. janvāra būtu jāpiemēro šī regula.
            
            
               (11)Šajā regulā paredzētie pasākumi ir saskaņā ar Klimata pārmaiņu komitejas atzinumu, 
            
         
         
            
               IR PIEŅĒMUSI ŠO REGULU.
            
            
               1. pants
            
            
               Īstenošanas regulas (ES) 2018/2066 38. pantā pievieno šādu 6. punktu:
            
            
               “6.
                     Atkāpjoties no 5. punkta pirmās daļas, dalībvalstis vai attiecīgā gadījumā kompetentās iestādes var uzskatīt, ka minētajā punktā norādītie ilgtspējas un siltumnīcefekta gāzu emisiju aiztaupījuma kritēriji attiecībā uz sadedzināšanai izmantotajām biodegvielām, bioloģiskajiem šķidrajiem kurināmajiem un biomasas kurināmajiem/degvielām periodā no 2022. gada 1. janvāra līdz 2022. gada 31. decembrim ir izpildīti.” 
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 
            
            
               To piemēro no 2022. gada 1. janvāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 8.3.2022
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 275, 25.10.2003., 32. lpp. 
               
               
                  
                     (2)
                  
                        Komisijas Īstenošanas regula (ES) 2018/2066 (2018. gada 19. decembris) par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK un ar ko groza Komisijas Regulu (ES) Nr. 601/2012 (
                  OV L 334, 31.12.2018., 1. lpp.
                  ).
               
               
                  
                     (3)
                  
                        Komisijas Īstenošanas regula (ES) 2020/2085 (2020. gada 14. decembris), ar ko groza un labo Īstenošanas regulu (ES) 2018/2066 par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK (
                  OV L 423, 15.12.2020., 37. lpp.
                  ).
               
               
                  
                     (4)
                  
                        Eiropas Parlamenta un Padomes Direktīva (ES) 2018/2001 (2018. gada 11. decembris) par no atjaunojamajiem energoresursiem iegūtas enerģijas izmantošanas veicināšanu (
                  OV L 328, 21.12.2018., 82. lpp.
                  ).
               
               
                  
                     (5)
                  
                        Eiropas Parlamenta un Padomes Direktīva 2008/98/EK (2008. gada 19. novembris) par atkritumiem un par dažu direktīvu atcelšanu (OV L 312, 22.11.2008., 3. lpp.).